Die Uruguaanse nasionale rugbyspan is ’n sportspan wat Uruguay in internasionale rugby verteenwoordig. Die span wat in hemelblou en wit truie speel, dra die bynaam Los Teros (die "[suidelike] kiewiete"). Rugby word in Uruguay deur die Uruguaanse Rugbyunie (URU, van Spaans: Unión de Rugby del Uruguay) geadministreer. Die Uruguaanse rugbyspan is tans (16 Desember 2019) 18de op Wêreldrugby se wêreldranglys gelys en tans die derde beste rugbyspan in die Amerikas, na sy buurland Argentinië en die Verenigde State. Uruguay het in 1948 sy internasionale rugbydebuut teen Chili gemaak. Uruguay neem ook gereeld aan die Amerikaanse Kampioenskap deel en speel in dié toernooi teen Argentinië XV, Brasilië, Chili, Kanada en die Verenigde State. Uruguay het tot dusver vir vyf rugbywêreldbekertoernooie gekwalifiseer (in 1999, 2003, 2015, 2019 en 2023). Rugby is op Uruguaanse bodem dalk in die 19de eeu gespeel, met berigte waarvolgens in 1865 rugbyvoetbal in Uruguay gespeel is, alhoewel die oorsprong van rugby in Uruguay ietwat omstrede bly.